24.2.2022.
HR
Službeni list Europske unije
L 45/1469 KOMISIJA PILOT-PROJEKTI
POGLAVLJE PP 07 — ULAGANJA U LJUDE, SOCIJALNU KOHEZIJU I VRIJEDNOSTI (nastavak) PP 07 22
(nastavak)
PP 07 22 01
(nastavak) Napomene Kulturna baština Europe u svoj svojoj raznolikosti pruža goleme višestruke vrijednosti europskim građanima i njihovim zajednicama te njihovom okruženju, kako urbanom tako i ruralnom.
Stoga je ona ključno sredstvo za budućnost Europe.
Ona premošćuje prošlost, sadašnjost i budućnost povezivanjem ljudi, uključujući mlade, preko granica, kultura i generacija te jača naš osjećaj ponosa i pripadnosti (na lokalnoj i europskoj razini).
Njome se potiče i socijalna kohezija i uključenost te se doprinosi održivom razvoju, posebno djelovanjem u području klime, kao i u zelenoj i digitalnoj transformaciji našeg načina života.
Uspješna Europska godina kulturne baštine 2018.
s dosad nezabilježenom mobilizacijom aktera u području kulturne baštine – javnih i privatnih – na svim razinama i diljem cijelog kontinenta, uključujući države kandidatkinje, jasno je pokazala potencijal kulturne baštine za podizanje svijesti građana o europskom projektu i angažmana u njemu na temelju zajedničke povijesti i vrijednosti, osobito među mlađim generacijama.
Cilj je pilot-projekta ispravno i učinkovito zadržati nasljeđe Europske godine kulturne baštine 2018.
podupiranjem uspostave centra za europsku baštinu kao neovisne platforme za promicanje i znanje u kojoj bi se okupili akteri u području baštine.
Centar će djelovati pod okriljem stručne skupine Komisije za kulturnu baštinu kako bi se osiguralo usklađeno djelovanje s Komisijom (DG EAC) radi kontinuiranog i pojačanog dijaloga i djelovanja svih institucija Unije i dionika.
Također će se nastojati ojačati bavljenje građana (posebno mladih generacija) europskom kulturnom baštinom.
To će se postići uključivanjem mladih u sve aktivnosti platforme.
Brojni akteri bave se baštinom, ali još uvijek nisu dovoljno povezani te je stoga potrebna bolja koordinacija.
Iz tog bi razloga svi imali golemu korist od trajnog i dinamičnog „centra” kojim će se kontinuirano i na fleksibilan i troškovno učinkovit način poticati sinergije između različitih projekata (od kojih se mnogi financiraju iz programa Unije), raznih programa politike (Unija) koji imaju izravan ili neizravan učinak na kulturnu baštinu te različitih inicijativa povezanih s baštinom i najboljih praksi koje su razvili akteri u području baštine na svim razinama upravljanja (lokalnoj, regionalnoj, nacionalnoj, europskoj i međunarodnoj).
Takav „centar europske baštine” će služiti interesima i baviti se pitanjima cijelog „ekosustava kulturne baštine” koji obuhvaća materijalnu, nematerijalnu i digitalnu kulturnu baštinu, ali i stvoriti sinergije sa svim drugim relevantnim područjima politika kao što su okoliš, klimatska politika, urbani i ruralni razvoj, istraživanje, inovacije, obrazovanje i vanjski odnosi.
Glavni cilj takve platforme će biti udružiti glasove, snage i resurse, kako javne, tako i privatne, u korist cjelovitog i integriranog pristupa politikama kulturne baštine na svim razinama, posebno na razini Unije, te osigurati da sve relevantne politike i prioriteti Unije i nacionalni prioriteti na odgovarajući način uključuju dimenziju kulturne baštine.
Pritom će se poštovati međusektorski prioriteti: — Uključivost, raznolikost i jednakost, posebno usmjeravanjem na mlade putem komunikacijskih kampanja, projekata uključivanja i osnaživanja te mogućnostima osposobljavanja; — Zelena preobrazba i borba protiv klimatskih promjena, posebno mobiliziranjem aktera u području kulturne baštine da se posvete najhitnijim pitanjem klimatskih promjena i kulturne baštine, koji su s jedne strane prijetnja kulturnoj baštini, a s druge strane pružaju priliku za razvoj mjera prilagodbe i ublažavanja.